## Rješenje Agencije za zaštitu tržišnog natjecanja klasa UP/I 430-01/2008-02/06, urbroj: 526-03-08-60-4 od 27. lipnja 2008.

### NN 78/2008 (7.7.2008.), Rješenje Agencije za zaštitu tržišnog natjecanja klasa UP/I 430-01/2008-02/06, urbroj: 526-03-08-60-4 od 27. lipnja 2008.

# AGENCIJA ZA ZAŠTITU TRŽIŠNOG NATJECANJA

**2564**

Agencija za zaštitu tržišnog natjecanja na temelju članka 13. stavka 1. i 2.
Zakona o državnim potporama (»Narodne novine«, broj 140/05), u upravnom postupku
donošenja odobrenja na Prijedlog Operativnog programa potpora inovacijama u
brodogradnji, pokrenutom na zahtjev Ministarstva gospodarstva, rada i
poduzetništva, sa sjedištem u Zagrebu, Ulica grada Vukovara 78, temeljem odluke
donesene na 109. sjednici Vijeća za zaštitu tržišnog natjecanja, održanoj 27.
lipnja 2008., donosi sljedeće

## RJEŠENJE

I. Odobrava se državna potpora za razvojno istraživanje i inovacije u
brodogradnji u obliku subvencije sadržana u Prijedlogu Operativnog programa
potpora inovacijama u brodogradnji.
II. Ovo rješenje bit će objavljeno u »Narodnim novinama«.

```
Obrazloženje
```

1. ZAHTJEV ZA DONOŠENJE ODOBRENJA

I. Agencija za zaštitu tržišnog natjecanja (dalje: Agencija) zaprimila je dana
3. travnja 2008. zahtjev Ministarstva gospodarstva, rada i poduzetništva (dalje:
Ministarstvo), klasa: 406-01/07-01/59, urbroj: 526-03-03/3-08-7, od 26. ožujka
2008., za davanje mišljenja na Prijedlog Operativnog programa potpora
inovacijama u brodogradnji (dalje: Prijedlog Operativnog programa), u privitku
kojeg je dostavljen tekst istog. Uvidom u Prijedlog Operativnog programa
utvrđeno je da isti sadrži elemente državne potpore i da kao takav predstavlja
program državne potpore iz članka 3. stavka 2. Zakona o državnim potporama
(»Narodne novine« broj 140/05, dalje: ZDP).
Agencija mišljenja donosi samo na nacrte prijedloga zakona koji sadrže državne
potpore, dok na temelju ostalih dostavljenih prijedloga akata/programa koji
sadrže državne potpore Agencija provodi upravni postupak i donosi rješenje iz
članka 13. ZDP-a.
S obzirom da Prijedlog Operativnog programa nije bio u cijelosti usklađen s
odredbama ZDP-a, Agencija je dopisom od 16. travnja 2008. te požurnicom od 3.
lipnja 2008. uputila zahtjev Ministarstvu za dopunu istog.
Konačnu verziju Prijedloga Operativnog programa Agencija je dana 4. lipnja
zaprimila u privitku dopisa Ministarstva od 14. svibnja 2008., klasa:
406-01/07-01/59, urbroj: 526-03-03/3-08-9.
Obrazac prijave podnesen je sukladno članku 80. Uredbe o državnim potporama
(»Narodne novine«, broj 121/03; dalje: Uredba) te članku 2. stavku 2. Pravilnika
o obliku i sadržaju, te načinu prikupljanja podataka i vođenja evidencija
državnih potpora (»Narodne novine«, broj 11/05). Uredba se primjenjuje sukladno
članku 10. Uredbe o državnim potporama (»Narodne novine«, broj 50/06).

2. PROPISI PRIMIJENJENI TIJEKOM POSTUPKA PRED AGENCIJOM

Osim odredbi ZDP-a i Uredbe, Agencija je u postupku primijenila i:
– Odluku o objavljivanju pravila o potporama za istraživanje i razvoj i
inovacije (»Narodne novine«, broj 84/07; dalje: Odluka o pravilima za
istraživanje i razvoj i inovacije); te
– Okvir o državnim potporama brodogradnji (Službeni list C 317, od 30. prosinca
2003.; dalje: Okvir za brodogradnju), koji Agencija primjenjuje temeljem članka
6. stavka 4. ZDP-a.

3. OPIS PRIJEDLOGA OPERATIVNOG PROGRAMA

3.1. Davatelj sredstava: Ministarstvo gospodarstva, rada i poduzetništva.
3.2. Naziv: Prijedlog Operativnog programa potpora inovacijama u brodogradnji.
3.3. Cilj i pravni temelj
Izjednačavanje uvjeta poslovanja hrvatskih brodogradilišta sa brodogradilištima
u Europskoj uniji (dalje: EU) putem provedbenih mjera inovativnog poboljšanja
postojećih i razvoja novih proizvoda, te razvoja tehnologije i tehnoloških
procesa. U cilju jačanja konkurentnosti brodograđevne industrije Republike
Hrvatske u odnosu na onu EU, doneseni su sljedeći razvojni dokumenti:
– Strateški okvir za razvoj Republike Hrvatske od 2006. do 2013.;
– Industrijska politika Republike Hrvatske u pripremi za članstvo u EU;
– Program Vlade Republike Hrvatske u mandatnom razdoblju od 2008. do 2011.
Naime, budući da je razvoj gospodarstva utemeljen na znanju postavljen visoko na
popisu prioriteta ciljeva utvrđenih Strateškim okvirom za razvoj Republike
Hrvatske te Industrijskom politikom Republike Hrvatske, istraživanje, razvoj i
inovacije u gospodarstvu, osobito brodograđevnoj industriji, od iznimne su
važnosti za postizanje tih ciljeva.
3.4. Vrste državnih potpora, intenzitet i visina opravdanih troškova
a) Sukladno točki 11. Prijedloga Operativnog Programa državne potpore mogu biti
dodijeljene za industrijsku primjenu inovativnih proizvoda i procesa u smislu
tehnološki novih ili suštinski poboljšanih proizvoda i procesa u usporedbi s
najnovijim razvojnim dostignućima koja postoje u brodograđevnoj industriji i to
u sljedećim slučajevima:
1. Za novu klasu broda. Opravdani troškovi za navedeno odnose se na troškove
projektiranja koji uključuju troškove razvoja idejnog rješenja, idejnog
projekta, izvedbenog nacrta, detaljnih nacrta, studija, testiranja, probnih
modela, planiranja provedbe projekta, testiranja i probe proizvoda;
2. Za novu komponentu i/ili sustave broda. Opravdani troškovi za navedeno odnose
se na troškove projektiranja i inovacija, testiranja inovativnog dijela za
probne modele te materijale i opremu;
3. Za nove procese. Opravdani troškovi za navedeno odnose se na troškove
projektiranja i razvoja, materijala i opreme, ispitivanja novog procesa te
studija izvedivosti. Navedeni troškovi striktno se odnose na inovaciju, odnosno
inovativni proces.
Državne potpore za inovacije za razvoj i projektiranje nove klase broda, za
inovativne dijelove broda, te za razvoj i provođenje inovativnih procesa glede
proizvodnje, planiranja, logistike ili projektiranja mogu se odobriti do najviše
20 posto vrijednosti opravdanih troškova.
b) Nadalje, u slučajevima izgradnje nove klase broda temeljem Prijedloga
Operativnog programa moguće je, uz dodjeljivanje državnih potpora za troškove
projektiranja, i dodjeljivanje državnih potpora za troškove radne snage s
pripadajućim režijskim troškovima koji samo u iznimnim opravdanim slučajevima
iznose najviše 20 posto. Prijedlog Operativnog programa navodi da će svaki
konkretan slučaj biti smatran opravdanim ukoliko se procjeni da su dodatni
proizvodni troškovi veći od 3 posto.
3.5. Korisnici sredstava
Poduzetnici/korisnici državnih potpora za inovacije mogu biti, temeljem
Prijedloga Operativnog programa, svi poduzetnici koji:
a) obavljaju djelatnost brodogradnje, odnosno grade komercijalne brodove duge
plovidbe na vlastiti pogon ne manje od 100 brt;
b) obavljaju poslove brodoremonta, odnosno popravke ili remont komercijalnih
brodova duge plovidbe na vlastiti pogon ne manje od 100 brt;
c) se bave preinakom brodova odnosno poduzetnici koji obavljaju preinake
komercijalnih brodova duge plovidbe na vlastiti pogon ne manje od 100 brt, pod
uvjetom da takva preinaka sadrži radikalne izmjene teretnog prostora, trupa,
propulzivnog sustava, drugih glavnih tehničkih sustava ili prostora za smještaj
putnika.
Poduzetnici koji se temeljem Smjernice Zajednice za državne potpore za sanaciju
i restrukturiranje poduzetnika u teškoćama (OJ C 244, od 1. listopada 2004.;
objavljene u »Narodnim novinama«, broj 20/07) smatraju poduzetnicima u teškoćama
mogu biti korisnici navedenih državnih potpora ukoliko, sukladno točki 8.
Prijedloga Operativnog programa, Agenciji dostave Programe sanacije i
restrukturiranja koji predviđaju dodjelu državnih potpora za inovacije.
3.6. Instrument državne potpore: subvencija.
3.7. Izvori sredstava
Sredstva su osigurana u Državnom proračunu Republike Hrvatske za 2008. na
poziciji A560071 – Subvencija brodogradilištima. Ukupna sredstva predviđena za
2008. na rečenoj poziciji iznose 386.100.000,00 kuna.
Za razdoblje od 2008. do 2012. planira se korištenje bruto iznosa od
1.500.000.000,00 kuna.
3.8. Trajanje važenja Operativnog programa: od 1. srpnja 2008. do 31. prosinca
2012.

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja razmatralo je Prijedlog Operativnog
programa na svojoj 109. sjednici održanoj 27. lipnja 2009.
Prilikom donošenja odluke Vijeće je uzelo u obzir sve činjenice iz Prijedloga
Operativnog programa i Obrasca prijave.
Vijeće je utvrdilo da subvencije predviđene Prijedlogom Operativnog programa,
opisane u točki 3.4. a) i b) obrazloženja ovog rješenja odnosno Poglavlja 11. do
13. Prijedloga Operativnog programa predstavljaju državnu potporu iz članka 3.
stavka 1. ZDP-a.
Vijeće je utvrdilo da mjere predviđene Prijedlogom Operativnog programa, opisane
u točki 3.4. obrazloženja ovog rješenja predstavljaju državnu potporu iz članka
3. stavka 1. ZDP-a, odnosno Vijeće je utvrdilo da je u konkretnom slučaju riječ
o državnim potporama, jer se radi o transferu državnih sredstava iz državnog
proračuna; utvrđeno je kako sredstva predstavljaju potporu koja korisnicima
potpore donose ekonomsku prednost koju isti ne bi ostvarili kroz svoje redovno i
normalno poslovanje; utvrđeno je kako se u konkretnom slučaju predložena
sredstva dodjeljuju pojedinim korisnicima na selektivnoj osnovi; utvrđeno je
kako dodjelom sredstava na način predviđen Prijedlogom Operativnog programa
postoji mogućnost narušavanja tržišnog natjecanja davanjem prednosti na tržištu
korisniku državne potpore osobito u mjeri u kojoj to može utjecati na ispunjenje
međunarodno preuzetnih obveza Republike Hrvatske koje proizlaze iz Sporazuma o
stabilizaciji i pridruživanju između Republike Hrvatske i Europskih zajednica i
njihovih država članica (»Narodne novine – Međunarodni ugovori«, broj 14/01,
14/04, 1/05 i 7/05; dalje: SSP).
Člankom 4. stavkom 1. ZDP-a propisana je opća zabrana davanja državnih potpora
koje narušavaju ili bi mogle narušiti tržišno natjecanje davanjem prednosti na
tržištu korisniku državne potpore bez obzira na oblik državne potpore u mjeri u
kojoj to može utjecati na ispunjenje međunarodno preuzetih obveza Republike
Hrvatske iz SSP-a. Izuzeća od opće zabrane propisana su člankom 4. stavkom 2. i
3. ZDP-a.
S obzirom da se državne potpore u obliku subvencija sadržane u mjerama opisanim
u točki 3.4. obrazloženja ovog rješenja odnose na razvojno istraživanje i
inovacije, Vijeće je moralo utvrditi može li se na takve potpore primijeniti
izuzeće iz članka 4. stavka 3. d) ZDP-a, a koje se odnosi na državne potpore
namijenjene poticanju određenih gospodarskih djelatnosti ili određenih
gospodarskih područja.
Da bi se na predložene državne potpore u obliku subvencija za razvojno
istraživanje i inovacije moglo primijeniti izuzeće, iste moraju biti usklađene s
odredbama vezanim za državne potpore za razvojno istraživanje i inovacije
sadržane u Odluci o pravilima za istraživanje i razvoj i inovacije te u Okviru
za brodogradnju.
Analizom intenziteta državnih potpora i opravdanih troškova za državne potpore
opisane u točki 3.4. a) obrazloženja ovog rješenja, koje se odnose na točke
11.2., 11.3., 11.4., 12.1.1., 12.2.3. i 12.2.4. Prijedloga Operativnog programa,
Vijeće je utvrdilo da su isti sukladni pravilima iz točke 15. Okvira za
brodogradnju, dok je za državne potpore opisane u točki 3.4. b) obrazloženja
ovog rješenja, koje se odnose na točke 11.2. i 12.2.2. Prijedloga Operativnog
programa, Vijeće utvrdilo da su isti sukladni pravilima iz Odluke o pravilima za
istraživanje i razvoj i inovacije, koja se odnose na rečene vrste državnih
potpora.
Slijedom iznijetog Vijeće je odlučilo da se na predložene državne potpore
navedene u Prijedlogu Operativnog programa može primijeniti izuzeće iz članka 4.
stavka 3. d) ZDP-a, stoga je Agencija na temelju odluke Vijeća odlučila kao u
točki I. izreke ovog rješenja.
Temeljem članka 18. ZDP-a, a u svezi s člankom 13. stavkom 2. ZDP-a, rješenja
Agencije kojima se daje odobrenje na prijedlog akta koji sadrži državnu potporu
objavljuju se u »Narodnim novinama«, stoga je odlučeno kao u točki II. izreke
ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije
dopuštena, ali nezadovoljna stranka može pokrenuti upravni spor pred Upravnim
sudom Republike Hrvatske u roku od trideset (30) dana od dana dostave ovog
rješenja.

Klasa: UP/I 430-01/2008-02/06
Urbroj: 526-03-08-60-4
Zagreb, 27. lipnja 2008.

Predsjednica Vijeća za
zaštitu tržišnog natjecanja
**Olgica Spevec**, v. r.

Rješenje, NN 78/2008-2564
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)